Setu me en ur prad mouest, emañ ret din diwall, evit ma ne vehe ket dour é tonet em botoù hag é vreiniñ ma chaosetoù ! Fin an devezh eo. Ar vord ar prad, un nebeudig teodoù-ejon (arum italicum), ha nint ket en disheol ar wezh-mañ, èl da gustum. Met e-mesk ar yeot. Er prad, patoù-yar (pav-bran ma faot deoch), lod uhel (Ranunculus acris), lod izel (Ranunculus  repens; ar re izel arall (Ranunculus bulbosus) a gaver e pep lech ne vourront ket kement ag ar glebor èl ar re-mañ). Du-hont, konifled a achap, tuchant e oa 6 pe 7 aze. Ha setu me é welet lostoù-louarn; e galleg int anvet prêlesan anv skiantel zo Equisetum da lâret eo lostoù-roñsed. E familh ar raden int. Bez zo troñjennoù frouezhus ha lod difrouezh. Ar re frouezhus o deus ur penn ront, lan ag ur boultrenn velen (spor eo), ar re arall zo moanoch hag o deus kurunennoù en o hed, un tamm evel ur broust evit  naetaat ar boutailhoù. Krouiz eo an troñjennoù. Ar re-se a vourr, dar liesañ (muioch pe nebeutoch hrevez ar spesadoù) ag an dour. Ne ouian ket resis petra eo ar spesad, met dont a rin en-dro gur levr, da ouiet. 